ΑΠΌΦΑΣΗ EUPOL AFGH/2/2007 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ της 30ής Νοεμβρίου 2007 σχετικά με τη σύσταση της επιτροπής συνεισφερόντων για την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) (2007/886/ΚΕΠΠΑ) Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 25 τρίτο εδάφιο, την κοινή δράση 2007/369/ΚΕΠΠΑ του Συμβουλίου, της 30ής Μαΐου 2007, σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) (1), και ιδίως το άρθρο 10 παράγραφος 1, Εκτιμώντας τα ακόλουθα: (1) Δυνάμει του άρθρου 10 παράγραφος 1 της κοινής δράσης 2007/369/ΚΕΠΠΑ, η Επιτροπή Πολιτικής και Ασφάλειας (ΕΠΑ) ασκεί, υπό την ευθύνη του Συμβουλίου, τον πολιτικό έλεγχο και τη στρατηγική διεύθυνση της αποστολής και έχει εξουσιοδοτηθεί από το Συμβούλιο να λαμβάνει τις σχετικές αποφάσεις σύμφωνα με το άρθρο 25 της συνθήκης. (2) Το Ευρωπαϊκό Συμβούλιο του Γκέτεμποργκ, με τα συμπεράσματα της 15ης και 16ης Ιουνίου 2001, όρισε κατευθυντήριες γραμμές και πρακτικές ρυθμίσεις για τη συμβολή τρίτων κρατών σε αστυνομικές αποστολές. Στις 10 Δεκεμβρίου 2002, το Συμβούλιο ενέκρινε τις «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ», όπου αναπτύσσονται περαιτέρω οι ρυθμίσεις για τη συμμετοχή τρίτων κρατών σε επιχειρήσεις μη στρατιωτικής διαχείρισης κρίσεων, συμπεριλαμβανομένης της σύστασης επιτροπής συνεισφερόντων (εφεξής «ΕπΣ»). (3) Η ΕπΣ για την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) διαδραματίζει βασικό ρόλο στην καθημερινή διαχείριση της αποστολής. Αποτελεί το κύριο φόρουμ εντός του οποίου συζητούνται όλα τα προβλήματα σχετικά με την καθημερινή διαχείριση της αποστολής. Η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της αποστολής, λαμβάνει υπόψη της τις γνώμες της ΕπΣ, ΑΠΟΦΑΣΙΖΕΙ: Άρθρο 1 Σύσταση Συνιστάται επιτροπή συνεισφερόντων (ΕπΣ) για την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN). Άρθρο 2 Καθήκοντα 1. Η ΕπΣ μπορεί να διατυπώνει γνώμες. Η ΕΠΑ λαμβάνει υπόψη τις γνώμες αυτές, ασκεί τον πολιτικό έλεγχο και έχει τη στρατηγική διεύθυνση της αποστολής. 2. Η εντολή καθηκόντων της ΕπΣ καθορίζεται στο έγγραφο με τίτλο «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ». Άρθρο 3 Σύνθεση 1. Όλα τα κράτη μέλη της ΕΕ δικαιούνται να παρίστανται στις συζητήσεις της ΕπΣ. Ωστόσο, μόνον τα συνεισφέροντα κράτη λαμβάνουν μέρος στην καθημερινή διαχείριση της αποστολής. Οι αντιπρόσωποι των τρίτων κρατών που συμμετέχουν στην αποστολή μπορούν να παρίστανται στις συνεδριάσεις της ΕπΣ. Αντιπρόσωπος της Επιτροπής των Ευρωπαϊκών Κοινοτήτων μπορεί επίσης να παρίσταται στις συνεδριάσεις της ΕπΣ. 2. Η ΕπΣ ενημερώνεται τακτικά από τον αρχηγό της αποστολής. Άρθρο 4 Πρόεδρος Για την αποστολή που αναφέρεται στο άρθρο 1, η ΕπΣ προεδρεύεται, σύμφωνα με τις διαβουλεύσεις και τις ρυθμίσεις που αναφέρονται στο άρθρο 2 παράγραφος 2, από αντιπρόσωπο του Γενικού Γραμματέα/Ύπατου Εκπροσώπου, σε στενή διαβούλευση με την προεδρία. Άρθρο 5 Συνεδριάσεις 1. Η ΕπΣ συγκαλείται από τον πρόεδρο σε τακτική βάση. Όταν οι περιστάσεις το απαιτούν, είναι δυνατόν να συγκαλούνται έκτακτες συνεδριάσεις με πρωτοβουλία του προέδρου ή έπειτα από αίτηση αντιπροσώπου συμμετέχοντος κράτους. 2. Ο πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Ο πρόεδρος είναι υπεύθυνος για τη διαβίβαση των αποτελεσμάτων των συζητήσεων της ΕπΣ στην ΕΠΑ. Άρθρο 6 Εμπιστευτικότητα 1. Οι κανονισμοί ασφαλείας του Συμβουλίου εφαρμόζονται στις συνεδριάσεις και εργασίες της ΕπΣ. Οι αντιπρόσωποι ιδίως στην ΕπΣ πρέπει να διαθέτουν τις κατάλληλες άδειες ασφαλείας. 2. Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου. Άρθρο 7 Έναρξη ισχύος Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 30 Νοεμβρίου 2007.

[Source: multi_eurlex | Tokens: 3672]